Document ID: 31987R3952

*****
ΚΑΝΟΝΙΣΜΟΣ (Ευρατόμ, ΕΚΑΧ, ΕΟΚ) αριθ. 3952/87 ΤΟΥ ΣΥΜΒΟΥΛΙΟΥ
της 21ης Δεκεμβρίου 1987
για προσωρινή παρέκκλιση από τον κανονισμό (ΕΟΚ) αριθ. 2891/77 περί εφαρμογής της απόφασης της 21ης Απριλίου 1970 σχετικά με την αντικατάσταση των χρηματικών συνεισφορών των κρατών μελών από τους ίδιους πόρους των Κοινοτήτων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 78η,
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 209,
τη συνθήκη για την ίδρυση της Ευρατόμ, και ιδίως το άρθρο 183,
την απόφαση 85/257/ΕΟΚ, Ευρατόμ του Συμβουλίου της 7ης Μαΐου 1985, για το σύστημα των ιδίων πόρων των Κοινοτήτων (1), και ιδίως το άρθρο 7 παράγραφος 2,
την πρόταση της Επιτροπής (2),
τη γνώμη του Ευρωπαϊκού Κοινοβουλίου (3),
τη γνώμη του Ελεγκτικού Συνεδρίου,
Εκτιμώντας:
ότι κατά το έτος 1987 δεν είναι δυνατόν να αντισταθμισθεί η μείωση των παραδοσιακών ιδίων πόρων με την προσφυγή στους ίδιους πόρους που προέρχονται από το φόρο προστιθέμενης αξίας, λόγω του ότι έχει ήδη επιτευχθεί το ανώτατο ποσοστό χρησιμοποίησης του φόρου αυτού, όπως καθορίστηκε σε 1,4 % με την απόφαση 85/257/ΕΟΚ, Ευρατόμ· ότι ως εκ τούτου, επιβάλλεται μείωση των δαπανών·
ότι μία μείωση δαπανών θα μπορούσε να προκύψει από την αναβολή ορισμένων επιστροφών που προβλέπονται στο άρθρο 9 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2891/77 (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 9 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2891/77, προστίθεται το επόμενο εδάφιο:
«Πάντως, επιστροφές σχετικές με τους ίδιους πόρους που βεβαιώθηκαν για τον Ιούνιο, Ιούλιο, Αύγουστο, Σεπτέμβριο και Οκτώβριο 1987, θα πραγματοποιηθούν στις αρχές του οικονομικού έτους 1988 μέχρις ύψους 400 εκατομμυρίων ECU.»
Άρθρο 2
Ο παρών κανονισμός αρχίζει να ισχύει την επόμενη ημέρα από την δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 1987.

Labels: 2
15